Boekoorsig: Leer skryf in AfrikaansOm te skryf (tweede uitgawe) word deur Van Schaik Uitgewers uitgegee. Dertig skrywers waaronder Dana Snyman, Elna van der Merwe, Francois Griebenow, Hanlie Retief, Johann de Lange, Johannes de Villiers, Marida Fitzpatrick, Peter van Noord, Tim du Plessis en Yvonne Beyers het aan hierdie besonderse (en lywige) publikasie gewerk, want “ons wou iets skep oor hoe om in Afrikaans te skryf”. Hulle het as basis Kane en Peters se Writing Prose geneem, van die tekste vertaal, ander vervang met Afrikaanse voorbeelde en ook nuwe temas en vars mediategnologie bygewerk. Van die werk het hulle self gedoen en ook hulp ingeroep waar nodig. “In hierdie bundel sien mens ’n hele klomp uitstaande vakmense aan die timmer. Ná elke oorspronklike teks (soms net ’n uittreksel om ’n enkele punt te illustreer, soms ’n hele hoofstuk of artikel), word vrae gestel wat jy kan beantwoord en voorstelle word gemaak oor hoe jy self dié tegnieke kan oefen”, staan daar onder die hofie, ‘Hoe om die boek te gebruik’. Vir my as skrywer is hierdie boek natuurlik goud werd, want ek kan skaamteloos oor die skouers van uitstekende skrywers loer en by hulle leer. Die insiggewende vrae, voorstelle en opdragte help die leser help om te fokus op die kritieke uitkomste.” Ons almal moet tog daagliks op ’n geskrewe manier kommunikeer, al skryf ons net ’n e-pos. “Elke soort prosa – of dit nou ’n rubriek, ’n sakebrief of ’n vertelling is – sê vir ons iets oor die skrywer: kyk net na sy keuse van onderwerp, die diepte van sy kennis of die vaardigheid waarmee hy feite, menings of beskrywings slyp” lees ek in afdeling 1: “Skryf oor jouself”. Natuurlik wil ’n mens professioneel en duidelik oorkom in jou kommunikasie aan ander. Om te skryf wys jou aan die hand van voorbeelde hoe om knap skryfwerk te lewer. En al wil jy dalk nie noodwendig leer om beter te skryf nie, kan jy jou steeds verlustig in die baie goeie prosa hierin. Daar is voorbeelde van skryfwerk deur onder meer Jeanne Goosen, Etienne van Heerden, Henry David Thoreau, Chris Barnard, Kerneels Breytenbach, Hannelie Booyens, Carl Sagan, Hennie Aucamp, Anastasia de Vries, NP van Wyk Louw, Audrey Blignault en Toast Coetzer. Om te skryf beslaan elf afdelings getiteld “Skryf oor jouself”, “Skryf oor ander: die karakterskets”, “Skryf in die media”, “Skryf oor plekke en dinge: beskrywing”, “Skryf oor gebeure: vertelling”, Skryf oor idees en oortuigings: kommentaar”, “Skryf om te definieer”, “Skryf om te oorreed”, “Om te begin en te eindig”, “Skryf oor kuns en die letterkunde” en “Styl: van nader bekyk. Daar is altesaam 90 hoofstukke. Ten slotte is daar gedeeltes oor metodiek, om te vertaal en ’n handige woordelys. Ek is beslis baie bly oor my kopie en is van plan om dit stelselmatig deur te werk en my skryfvermoë op te skerp, verál wanneer dit by moderne, digitale skryfwerk kom. Wat ’n wonderlike voorreg om sulke puik skrywers se werk te kan bestudeer en by hulle te leer! Skaf gerus jou kopie van Om te skryf (tweede uitgawe) hier aan.  Writing Prose: Techniques and Purposes, 6de uitgawe deur Thomas S. Kane en Leonard J Peters. Kopiereg 1986 deur Oxford University Press.